《杂诗 其一》
清代·甘汝来

偶寓西山侧，日夕看不足，遥爱峰峦秀，清扬好眉目。

白云出其巅，玉泉流其麓。花木发清香，鸟鸣无断续。

我生蒙尘垢，劳形日碌碌。欲往恣游眺，冠盖苦结束。

念我筚门友，晶莹双璞玉。不贵安得贱，不荣安得辱。

逝将黄鹄举，灭迹栖岩曲。幽人有同心，相期在空谷。

作者简介：（1684—1739）清江西奉新人，字耕道，一字逊斋。康熙五十二年进士，官直隶涞水知县。侍卫毕里克强占民舍，汝来置之以法，自是以循吏闻。雍正间官至吏部尚书，加太子少保。卒谥庄恪。有《逊斋全集》、《宦绩纪略》。